ועדת הפנים והגנת הסביבה, כנסת 23, פרוטוקול מספר 101, 2020-11-16 13:32

מיכל (מיקי) חיימוביץ': אנחנו דנים בהצעת צו הכניסה לישראל (פטור מאשרה) (תיקון), התשפ"א-2022.

מיכל (מיקי) חיימוביץ': היועץ המשפטי, תציג בבקשה את התיקון שאנחנו עומדים לאשר.

תומר רוזנר: על פי חוק הכניסה לישראל, אזרחים הנכנסים למדינת ישראל ממדינות זרות זקוקים לאשרת כניסה מאת שר הפנים או מי מטעמו.

תומר רוזנר: יחד עם זאת נחתמים הסכמים דו צדדים בין מדינת ישראל למדינות שונות שבעצם פוטרות את אזרחי המדינה אשרת כניסה לישראל.

תומר רוזנר: כל המדינות האלה מפורטות בצו הכניסה לישראל (פטור מאשרה).

תומר רוזנר: מונחת בפני הוועדה פנייה של שר הפנים להתייעצות עם הוועדה - הוועדה היא גורם מייעץ בהקשר הזה ולא גורם מאשר - להוסיף בעקבות הסכם השלום שנחתם בין ישראל לבין איחוד האמירויות הערביות, במסגרתו גם נחתם הסכם לפטור הדדי מאשרות כניסה, להוסיף את איחוד האמירויות הערביות לצו הפטור כך שאזרחי האמירויות הערביות שיגיעו לישראל לא יזדקקו לאשרה בעת כניסתן לישראל.

תומר רוזנר: כמובן במסגרת ההסכם יהיה פטור דומה לאזרחי ישראל שייכנסו לאיחוד האמירויות הערביות.

תומר רוזנר: אני מציע שהילי תקריא את הצו.

מיכל (מיקי) חיימוביץ': מי שב-זום ומעוניין לדבר, בבקשה לרשום בצ'ט ואנחנו נפנה אליכם.

הילי נחום: צו הכניסה לישראל (פטור מאשרה) (תיקון), התשפ"א-2020 בתוקף סמכותי לפי סעיף 17(ב) לחוק הכניסה לישראל התשי"ב-1952, ואחרי התייעצות עם ועדת הפנים של הכנסת אני מצווה לאמור:

הילי נחום: בצו הכניסה לישראל (פטור מאשרה), התשל"ג-1974, בתוספת הראשונה, אחרי "אוקראינה" יבוא "איחוד האמירויות הערביות".

מיכל (מיקי) חיימוביץ': תודה רבה.

מיכל (מיקי) חיימוביץ': חברת הכנסת מלינובסקי, את רוצה להתייחס?

יוליה מלינובסקי: כן.

יוליה מלינובסקי: אני רוצה לשאול.

יוליה מלינובסקי: יש חוות דעת של השב"כ?

מיכל (מיקי) חיימוביץ': כן.

מיכל (מיקי) חיימוביץ': חוות הדעת של השב"כ ניתנה לוועדה בדלתיים סגורות.

מיכל (מיקי) חיימוביץ': כרגע אני מבינה שיש אישור של השב"כ.

יוליה מלינובסקי: אני אשמח לראות אותו.

מיכל (מיקי) חיימוביץ': היא לא ניתנה בכתב.

מיכל (מיקי) חיימוביץ': היא ניתנה בעל פה.

יוליה מלינובסקי: לוועדה.

יוליה מלינובסקי: אני חברה בוועדה.

מיכל (מיקי) חיימוביץ': היא ניתנה ליושבת ראש הועדה.

יוליה מלינובסקי: אני אשמח להתעדכן.

מיכל (מיקי) חיימוביץ': אני אשמח לעדכן אותך.

מיכל (מיקי) חיימוביץ': אין בעיה.

יוליה מלינובסקי: אני אומר לך גברתי היושבת ראש, קודם כל, זה כמובן מבורך אבל.

יוליה מלינובסקי: אני זוכרת שכאשר דנו על ביטול אשרות על מדינות אחרות, היה ויכוח מאוד רציני וער בנושאים הללו ושמענו את נציגי המשטרה וכולי.

יוליה מלינובסקי: יש לזה גם השלכות, יש גם נושא של רשות האוכלוסין וההגירה כי בעצם ביטול אשרה, זה לא אומר שהכניסה היא אוטומטית ואנחנו רואים עד עכשיו המון בעיות במעבר הגבולות עת באים אנשים שלכאורה לא צריכים לבוא עם אשרה, אבל עדיין נערך תשאול כזה או אחר ושולחים המון אנשים בחזרה למדינות שלהם מסיבות כאלה ואחרות.

יוליה מלינובסקי: אני רוצה להבין איך הדבר הזה יעבוד במקרה של האמירויות ומה יהיו ההשלכות.

תומר רוזנר: רשות האוכלוסין כאן.

תומר רוזנר: אפשר לשאול אותה.

יוליה מלינובסקי: הבעיה היא שקבעת דיון בשעה כזאת ובעוד 20 דקות יש לי ישיבת סיעה.

מיכל (מיקי) חיימוביץ': אם את רוצה, אני יכולה להכריז עכשיו על הפסקה של חמש דקות, נצא החוצה ואני אעדכן אותך.

מיכל (מיקי) חיימוביץ': מעבר לזה, אני לא אוכל.

יוליה מלינובסקי: כן, אבל אני עדיין אומרת שאני ביליתי בשדה התעופה בן גוריון לא פעם ולא פעמיים לצערי הרב כאשר באו אנשים ממדינות שלכאורה לא צריכים אשרה ואז קרו כל מיני דברים לא טובים.

יוליה מלינובסקי: ביטול אשרה, זה לא אומר כניסה חופשית למדינה אלא יש תנאים.

מיכל (מיקי) חיימוביץ': יש כאן הסכם שמדינת ישראל חתמה עליו.

יוליה מלינובסקי: את יודעת על כמה הסכמים חתמו?

מיכל (מיקי) חיימוביץ': זה אומר שגם אנחנו לא צריכים ויזה וגם הם לא צריכים.

יוליה מלינובסקי: לא.

יוליה מלינובסקי: זה אומר שאת לא צריכה לגשת לקונסוליה ולקבל ויזה אבל כשאת תגיעי למשל לאמירויות ואת תהיי חשודה במשהו בעיניהם, הם יכולים לעשות לך סיבוב פרסה ולהחזיר אותך לארץ.

יוליה מלינובסקי: אותו דבר גם אנחנו.

מיכל (מיקי) חיימוביץ': זה יכול להיות גם אם מישהו מגיע מצרפת.

מיכל (מיקי) חיימוביץ': גם אם מישהו מגיע מצרפת ויש מידע לגביו, השב"כ נמצא בשדה התעופה.

יוליה מלינובסקי: זה לא השב"כ.

יוליה מלינובסקי: זאת רשות האוכלוסין וההגירה.

מיכל (מיקי) חיימוביץ': אני מציעה שנשמע את רשות האוכלוסין וההגירה.

יוליה מלינובסקי: אולי תעדכני אותי?

מיכל (מיקי) חיימוביץ': בסדר.

מיכל (מיקי) חיימוביץ': אני מכריזה על חמש דקות הפסקה.

מיכל (מיקי) חיימוביץ': אנחנו מחדשת את הדיון.

מיכל (מיקי) חיימוביץ': אני רוצה לשמוע את רשות האוכלוסין וההגירה, אורלי שמואל.

אורלי שמואל: שלום.

אורלי שמואל: צוהריים טובים.

אורלי שמואל: אכן המשרד שלנו הגיש את צו הכניסה לישראל ובעצם את ההסכם להתייעצות בוועדה.

אורלי שמואל: ההסכם נחתם ב-20 באוקטובר ובהתאם לחוק הכניסה לישראל אנחנו מחויבים להתייעץ בוועדת הפנים על מנת להכניס את ההסכם לתוקף, גם דרכונים לאומיים.

אורלי שמואל: ההסכם מתייחס גם להסכמים דיפלומטיים, הסכמים מיוחדים, הסכמי שירות, על מנת לאפשר הגעת תיירים באופן הדדי מאיחוד האמירויות הערביות ומישראל לתקופה של טיול של עד 90 ימים.

אורלי שמואל: אם אתם רוצים, אני אשמח להתייחס להערה שהועלתה כאן על ידי חברת הכנסת שנוגעת למשרדנו.

אורלי שמואל: פטור מאשרות אכן מיועד לעודד תיירות ולהקל על הבאים ממדינות אתן אנחנו חתומים על הסכמים על מנת לאפשר הגעה של תיירים באופן הדדי בין המדינות.

אורלי שמואל: בהקשר הספציפי הזה אני אציין כי לא קיים לנו שום חשש לדרג מקצועי של איזושהי שהייה בלתי חוקית צפויה או חששות מבחינת ההיבטים של הגירה, כי על זה אנחנו ממונים.

אורלי שמואל: בנוגע לחששות שהועלו, אני חייבת לומר שאכן במקביל לכך שאנחנו חותמים על הסכמים, כמובן שיש לנו תפקידים נוספים בביקורת גבולות ולהיאבק בתופעות שונות שלא מקובלות או בלתי חוקיות.

אורלי שמואל: במקרה באופן אישי אני מטפלת מטעם הלשכה המשפטית בכל התחום של המאבק בסחר בבני אדם וסחר בנשים.

אורלי שמואל: אכן אנחנו מודעים לכך שבו זמנית, תוך כדי שאנחנו רוצים לעודד תיירות ולהקל על תיירות שמגיעים ממדינות אתן אנחנו חתומים על הסכמים, אנחנו גם צריכים למנוע תופעות לא מקובלות כי בכל זאת אנחנו הממונים על גבולות המדינה.

אורלי שמואל: ביקורת הגבולות וחוק הכניסה לישראל, סירובי כניסה מטעמים שקשורים לשיקולים אחרים, אם זו שהייה בלתי חוקית, אם אלה תופעות עברייניות, אם זה הנושא של המאבק בסחר בבני אדם, מי שמכיר את התחום יש בתוך מחלקת המדינה האמריקאית, אנחנו מקבלים ביקורת רבה ואנחנו גם מעבירים את בקרי הגבול ממש הכשרות מקצועיות ביותר על מנת שתוך כדי שאנחנו מאפשרים את ההגעה של תיירים מהמדינות, אנחנו בו זמנית מופקדים למנוע תופעות בעייתיות והגעה של אנשים שלא אמורים להיות כאן ולא אמורים להגיע ארצה.

מיכל (מיקי) חיימוביץ': עדיין אני שואלת האם ההסכם הזה והעובדה שמדובר ביעד חדש לגמרי עם כל ההשלכות שיש לזה, האם זה דורש מכם היערכות אחרת, מיוחדת?

אורלי שמואל: לא.

אורלי שמואל: מה שכן, כפי שפורט גם בהסכם עצמו, יש איזשהו פיקוח פנימי בתוך המדינה.

אורלי שמואל: גם בהצעת המחליטים הוצע להקים איזשהו מנגנון שמורכב ממספר משרדי ממשלה רלוונטיים על מנת לפקח על ההסכם ועל היישום שלו מאחר ומדובר בהסכם חדש.

אורלי שמואל: אנחנו מבחינת רשות האוכלוסין, אין לנו כל חשש בתחומי ההגירה שרלוונטיים אלינו.

מיכל (מיקי) חיימוביץ': תודה רבה.

מיכל (מיקי) חיימוביץ': יוסי פתאל, מנכ"ל לשכת ארגוני התיירות הנכנסת.

יוליה מלינובסקי: אני אשמח לשמוע את משרדי הממשלה.

יוליה מלינובסקי: את משרד החוץ, את משרד המשפטים.

יוסי פתאל: אני רוצה לחזק את דברי חברת הכנסת.

יוסי פתאל: אנחנו מפעילים כ-60 עובדים בשדה התעופה.

יוסי פתאל: מה שהעלתה עכשיו נציגת רשות האוכלוסין וההגירה הוא פחות רלוונטי.

יוסי פתאל: הבעיה נמצאת בצד השני של העולם.

יוסי פתאל: בכל המגעים שלנו בדיונים לגבי הבאת תיירים וגם אצלנו החברים, הדבר הראשון שמדאיג את כולם זה התחקירים הביטחוניים, לא קשור לענייני הגירה, סחר וכולי.

יוסי פתאל: החשש הגדול – אני לא בטוח שהוא קשור לדיון שמתקיים עכשיו על האישור שהוא טכני – שכדאי להשמיע אותו כי אני רואה שגם זכאי או הלשכה שלו בדיון.

יוסי פתאל: ברגע שמגיעים ממדינה ערבית ויש להם בדרכון חותמות מביקורים במדינות אחרות שהן מדינות אויב, בשדה התעופה זה הופך להיות אירוע שיכול להיות מאוד לא נעים.

יוסי פתאל: השב"כ והבדיקות הביטחוניות, הנושאים הטכניים של אישור הוויזה פחות מעניין אותם ואנחנו חוששים.

יוסי פתאל: לכן אני מעלה את זה ושלפחות זה יהיה בפרוטוקול.

מיכל (מיקי) חיימוביץ': תודה רבה.

יוליה מלינובסקי: הוא העלה כאן נקודה מאוד חשובה.

יוליה מלינובסקי: אזרח שהיה למשל בבנגלדש שהיא מדינה עוינת, יש לו אישור שהוא היה שם ועכשיו הוא בא לישראל.

מיכל (מיקי) חיימוביץ': למה את צריכה ללכת לבנגלדש?

מיכל (מיקי) חיימוביץ': לכי לאיראן.

מיכל (מיקי) חיימוביץ': נשמע את אנשי משרד החוץ.

דור שפירא: כחלק מהשיח שלנו עם האמיראתים להגיע לחתימת ההסכם הזה של פטור מאשרות, זה נחתם לפני שלושה שבועות.

דור שפירא: אני חושב שזה הישג מאוד משמעותי ליחסים בין המדינות ומבחינתנו זה אירוע שבהחלט אנחנו מייחסים לו חשיבות מדינית ואחר כך גם תיירותית וכלכלית בהחלט רחבה.

דור שפירא: אנחנו מאוד שמחים על כך.

דור שפירא: בסופו של דבר ההסכם הזה לא היה נחתם ללא כל האישורים של כל המערכות במדינה, גם המערכות שאתם הזכרתם, ואני שמח שכולם ביחד הצליחו להגיע בסופו של דבר לפורמולה הנכונה כדי לחתום על ההסכם הזה מול האמיראתים.

מיכל (מיקי) חיימוביץ': אתה אומר שמשרד החוץ קיבל מבחינתו את כל מה שהוא ביקש ודרש מבחינה ביטחונית בהיבט הזה?

דור שפירא: אנחנו במשרד החוץ עוסקים בהיבטים המדיניים.

דור שפירא: מבחינה מדינית, אין כאן שום בעיה לחתום על ההסכם הזה.

דור שפירא: כמובן שאנחנו לא חיים כאן בעולם מנותק ולכן יש כאן צוות עבודה שמתוחם גם על ידי המל"ל וגם על ידי השב"כ ורשות האוכלוסין והצוותים האלה נפגשו מספר פעמים כדי לאשר את החתימה על ההסכם הזה לפני שהוא נחתם, ושנית, לראות איך מתמודדים עם המצב שנוצר עכשיו.

דור שפירא: אני אומר שמבחינתנו כמשרד החוץ, אנחנו מאוד מברכים על זה וגם נערכים לזה.

אייל סיסו: צריך לומר שההסכם הזה נחתם, כך שעכשיו יש איזושהי סייג שיכול ליצור בעיה עם האמיראתים.

אייל סיסו: אנחנו מדברים כאן על קבוצת אוכלוסייה מאוד מאוד איכותית, כמיליון ו-800,000 אנשים שיכולים להגיע לישראל שהם אזרחים אמיראתיים מלאים ולא עובדים זרים, רובם ממעמד מאוד מאוד גבוה ולנו אין בעיה עם זה.

אייל סיסו: לגבי הבעיה הביטחונית, היה לנו שיח ארוך ושגרתי עם השב"כ ועם גורמים אחרים בנושא הזה.

אייל סיסו: כמובן מרגע שנחתם ההסכם, צריך לדעת להיערך בשדה התעופה איך לקלוט אותם.

אייל סיסו: אני מסכים עם מר פתאל, אנחנו צריכים שזה יעבור בצורה כזאת שלא תהיה כאן אחר כך פגיעה מדינית ולא יעצרו אנשים בכירים, מה שייצור משבר מדיני מול האמיראתים על זה שחתמת על הסכם אבל אתה לא מאפשר להיכנס בצורה חלקה.

אייל סיסו: אנחנו בשיח מקצועי שוטף אתם על מנת שהדברים ילכו חלק כמה שיותר.

מיכל (מיקי) חיימוביץ': תודה רבה לך.

מיכל (מיקי) חיימוביץ': משרד המשפטים רוצה להתייחס?

יוליה מלינובסקי: אני מדברת מתוך ידיעה ולא מתוך ניחוש.

יוליה מלינובסקי: היו כל כך הרבה תקריות במעבר הגבולות שלנו עם אנשים הכי בכירים בעולם שהחליטו לעשות להם תשאולים.

מיכל (מיקי) חיימוביץ': עורכת הדין שטרנברג, התייחסות משרד המשפטים בבקשה.

אביטל שטרנברג: שלום לכם.

אביטל שטרנברג: אין לי כל כך הרבה מה להוסיף.

מיכל (מיקי) חיימוביץ': ה-זום לא עובד טוב.

יוליה מלינובסקי: אני חייבת ללכת.

יוליה מלינובסקי: אני רוצה רק לומר שזה נושא מורכב ואני אומרת את זה מניסיון.

מיכל (מיקי) חיימוביץ': נכון.

יוליה מלינובסקי: אני לא רוצה לראות תמונות שפתאום איזשהו פקיד שם לא ידע ויהיה לו משהו חשוד ואנחנו נראה תמונות כפי שאני ראיתי את שרת החינוך של אוקראינה שנעצרה בשדה התעופה בן גוריון כי מישהו החליט שהיא באה לארץ למטרה אחרת.

יוליה מלינובסקי: אני מקווה מאוד שידעו להיערך לזה כמו שצריך וייתנו לזה את הצד הביטחוני ושלא יעשו לנו בושות.

תומר רוזנר: אני רק אוסיף שאנחנו בשלב ביניים של ההליך.

תומר רוזנר: לאחר שהוועדה תיתן את המלצתה ושר הפנים יחתום על הצו והוא יפורסם ברשומות, עדיין נדרשת החלטת ממשלה לאשר את ההסכם ויש עוד שלב של חילופי אגרות דיפלומטיות בין המדינות.

תומר רוזנר: רק לאחר 30 ימים כאשר שתי המדינות השלימו את כל ההליכים הפנימיים שלהם, ההסכם נכנס לתוקף.

תומר רוזנר: זאת אומרת, לא מדובר בכניסה מיידית לתוקף.

יוליה מלינובסקי: כן, אבל עוד הערה קטנה, שגם שם באמירויות האזרחים שלנו ידעו להתנהג כמו שצריך, שיהיה שם מענה קונסולרי לכל הבעיות - ויהיו בעיות ואנחנו מכירים את זה - ושידעו לתת מענה מיידי.

מיכל (מיקי) חיימוביץ': יש לי תחושה שלהם תהיה יותר התמודדות עם ישראלים מאשר לנו עם האמיראתים.

יוליה מלינובסקי: אני לחלוטין מסכימה אתך מתוך המקרים שכבר היו כאן בעבר וכנראה שעוד יהיו.

יוליה מלינובסקי: תודה רבה.

מיכל (מיקי) חיימוביץ': תודה רבה יוליה.

מיכל (מיקי) חיימוביץ': מיכל, באת בזמן.

מיכל (מיקי) חיימוביץ': אני מעלה להצבעה את הצעת צו הכניסה לישראל (פטור מאשרה) (תיקון), התשפ"א-2022.

מיכל (מיקי) חיימוביץ': אנחנו ממליצים לשר הפנים לקבל את ההסכם כפי שנחתם, מה שפוטר אשרות כניסה לתושבי האמירויות שמגיעים לכאן בעקבות הסכם השלום שנחתם עם האמירויות.

מיכל שיר סגמן: יוליה התנגדה לזה?

מיכל (מיקי) חיימוביץ': לא.

מיכל (מיקי) חיימוביץ': היא צריכה ללכת לישיבת סיעה.

מיכל (מיקי) חיימוביץ': מי בעד?

מיכל (מיקי) חיימוביץ': מי נגד?

מיכל (מיקי) חיימוביץ': מי נמנע?

מיכל (מיקי) חיימוביץ': אושר

מיכל (מיקי) חיימוביץ': אין מתנגדים ואין נמנעים.

מיכל (מיקי) חיימוביץ': ההתייעצות התקבלה ואושרה.

מיכל (מיקי) חיימוביץ': הצעת צו הכניסה אושר.

מיכל (מיקי) חיימוביץ': תודה רבה.